title: Provedbena uredba Komisije (EU) 2020/567 оd 22. travnja 2020. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
                  24.4.2020

                  HR

                  Službeni list Europske unije

                  L 129/5

         PROVEDBENA UREDBA KOMISIJE (EU) 2020/567
         оd 22. travnja 2020.
         o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
         uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
         budući da:

                     (1)

                     Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

                     (2)

                     Iz redovitog praćenja podataka na temelju kojih se određuju reprezentativne cijene za proizvode od mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

                     (3)

                     Uredbu (EZ) br. 1484/95 stoga bi trebalo na odgovarajući način izmijeniti.

                     (4)

                     Budući da je potrebno osigurati što skoriju primjenu te mjere nakon što ažurirani podaci postanu dostupni, ova Uredba treba stupiti na snagu na dan objave,

               DONIJELA JE OVU UREDBU:

            Članak 1.
            Prilog I. Uredbi (EEZ) br. 1484/95 zamjenjuje se tekstom navedenim u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2020.

                  Za Komisiju,

                  u ime predsjednice,

               Wolfgang BURTSCHER

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 150, 20.5.2014., str. 1.

            (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju reprezentativnih cijena u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

            PRILOG

                     „PRILOG I.

                                 Oznaka KN

                                 Opis robe

                                 Reprezentativna cijena
                                 (EUR/100 kg)

                                 Jamstvo iz članka 3.
                                 (EUR/100 kg)

                                 Podrijetlo  (1)

                                 0207 12 90

                                 Trupovi peradi vrste Gallus domesticus pod nazivom „65 % piletina”, zamrznuti

                                 128,7

                                 0

                                 AR

                                 0207 14 10

                                 Rezani dijelovi peradi vrste Gallus domesticus bez kostiju, zamrznuti

                                 212,3
                                 195,3
                                 269,6
                                 220,7

                                 26
                                 32
                                 9
                                 24

                                 AR
                                 BR
                                 CL
                                 TH

                                 1602 32 11

                                 Pripravci nekuhane peradi vrste Gallus domesticus

                                 192,6

                                 28

                                 BR

               ”

               (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).


title: Provedbena uredba Komisije (EU) 2020/568 оd 23. travnja 2020. o uvođenju obveze predočenja odobrenja u slučaju izvoza određenih proizvoda

text:
                  24.4.2020

                  HR

                  Službeni list Europske unije

                  L 129/7

         PROVEDBENA UREDBA KOMISIJE (EU) 2020/568
         оd 23. travnja 2020.
         o uvođenju obveze predočenja odobrenja u slučaju izvoza određenih proizvoda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/479 Europskog parlamenta i Vijeća od 11. ožujka 2015. o zajedničkim pravilima za izvoz (1), a posebno njezin članak 6.,
         budući da:

                     (1)

                     Europska komisija objavila je 15. ožujka 2020. Provedbenu uredbu (EU) 2020/402 (2) o uvođenju obveze predočenja odobrenja u slučaju izvoza određenih proizvoda, u skladu s člankom 5. Uredbe (EU) 2015/479. Ta je uredba izmijenjena Provedbenom uredbom Komisije (EU) 2020/426 od 19. ožujka 2020. (3).

                     (2)

                     Uredba (EU) 2020/402 i njezina izmjena primjenjuju se na ograničeno razdoblje od šest tjedana.

                     (3)

                     Budući da se epidemiološka kriza uzrokovana bolešću COVID-19 nastavlja, potražnja u Uniji za osobnom zaštitnom opremom, koja se sastoji od zaštitnih maski (i kirurških maski), rukavica, zaštitnih naočala, štitnika za lice i zaštitnih odijela, i dalje je iznimno velika te se čak i stalno povećava. Do nestašica na unutarnjem tržištu osobito je dovela potražnja za određenim vrstama osobne zaštitne opreme. S obzirom na njezinu prirodu i prevladavajuće okolnosti, takav je tip opreme osnovni proizvod jer je nužan za sprečavanje daljnjeg širenja bolesti te zaštitu zdravlja medicinskog osoblja koje liječi zaražene pacijente.

                     (4)

                     Kontinuirano se ulažu napori kako bi se osigurala hitna i dostatna opskrba zaštitnom opremom u cijelom EU-u. Proizvodni kapaciteti za osobnu zaštitnu opremu povećani su. Komisija je dovršila postupak zajedničke javne nabave za osobnu zaštitnu opremu, u kojem je sudjelovalo 25 država članica. Te su se inicijative pokazale uspješnima, a planirano je da se oprema stavi na raspolaganje dva tjedna nakon što države članice potpišu ugovore s ponuditeljima.

                     (5)

                     Europska komisija je u okviru Mehanizma Unije za civilnu zaštitu odlučila u sustavu rescEU stvoriti strateške zalihe medicinske opreme, kao što su respiratori i zaštitne maske, kako bi pomogla zemljama EU-a u borbi protiv pandemije bolesti COVID-19. Te će se zalihe, koje u potpunosti financira Komisija izravnim bespovratnim sredstvima, nalaziti u jednoj državi članici ili više njih.

                     (6)

                     Komisija je uspostavila i mehanizam za razmjenu, među ostalim za osobnu zaštitnu opremu, s ciljem koordinacije napora za usklađivanje ponude i potražnje u EU-u te olakšavanja primjerenog funkcioniranja unutarnjeg tržišta.

                     (7)

                     Unatoč tim mjerama, te s obzirom na povećane potrebe za osobnom zaštitnom opremom u Uniji, i dalje postoji jaz između potražnje i ponude unutar Unije, posebno u vezi s određenim vrstama osobne zaštitne opreme, koje su neophodne za sprečavanje širenja bolesti i skrb o pacijentima.

                     (8)

                     S obzirom na te napore za prevladavanje kritične nestašice određenih vrsta osobne zaštitne opreme u Uniji opravdane su dodatne mjere kako bi se pridonijelo rješavanju i sprečavanju nestašica osobne zaštitne opreme.

                     (9)

                     Te mjere, usmjerene na zaštitu zdravlja i s posljedicama za trgovinu, trebaju biti ciljane, razmjerne, transparentne i privremene.

                     (10)

                     U zajedničkoj izjavi od 26. ožujka članovi i članice Europskog vijeća istaknuli su da bi donošenje odluke o odobrenju za izvoz osobne zaštitne opreme trebalo dovesti do potpunog i djelotvornog ukidanja svih oblika unutarnjih zabrana ili ograničenja.

                     (11)

                     Unija izvoz ne želi ograničiti više nego što je apsolutno nužno i svakako želi podržati načelo međunarodne solidarnosti tijekom ove globalne pandemije. Stoga bi Unijine mjere trebale biti razmjerne i osigurati da izvoz i dalje bude moguć, uz prethodno odobrenje. U tu svrhu države članice trebale bi izdavati odobrenja za izvoz u posebnim okolnostima, ako dotična pošiljka ne ugrožava stvarnu potrebu za osobnom zaštitnom opremom u Uniji i služi zadovoljavanju opravdane potrebe za službenu ili profesionalnu medicinsku upotrebu u nekoj trećoj zemlji. S druge strane, države članice ne bi trebale odobriti izvoz koji bi uzrokovao spekulativne poremećaje i služio stvaranju zaliha i gomilanju osnovne opreme od strane onih kojima je potrebno malo opreme ili im uopće nije potrebna.

                     (12)

                     Sustav odobrenja za izvoz trebao bi riješiti ili spriječiti nestašicu osnovnih proizvoda unutar granica Unije. Glavni cilj takvog sustava bio bi zaštita javnog zdravlja u Uniji.

                     (13)

                     Tijekom trajanja tog privremenog sustava administrativne oblike tih odobrenja trebalo bi prepustiti odluci država članica.

                     (14)

                     Na temelju načela međunarodne solidarnosti države članice trebale bi odobriti izvoz kojim bi se omogućile hitne isporuke u kontekstu humanitarne pomoći.

                     (15)

                     Države članice trebale bi pozitivno razmotriti izdavanje odobrenja kada je izvoz namijenjen državnim tijelima, javnim tijelima i drugim tijelima uređenima javnim pravom te zaduženima za distribuciju i stavljanje na raspolaganje osobne zaštitne opreme osobama pogođenima bolešću COVID-19, izloženima riziku od nje ili uključenima u borbu protiv pandemije te bolesti.

                     (16)

                     Da bi se ostvario cilj ove Uredbe, odobrenja bi trebalo izdavati samo u mjeri u kojoj obujam izvoza nije takav da ugrožava dostupnost osobne zaštitne opreme na tržištu dotične države članice ili drugdje u Uniji. U tu bi svrhu države članice prije izdavanja takvog odobrenja trebale stupiti u kontakt s mehanizmom za razmjenu koji je uspostavila Komisija. Međutim, države članice ne moraju stupiti u kontakt s mehanizmom za razmjenu u slučaju odobrenja za hitnu opskrbu u kontekstu humanitarne pomoći.

                     (17)

                     Pri donošenju odluke o izdavanju odobrenja za izvoz, države članice trebale bi uzeti u obzir i ispunjavanje obveze opskrbe koju Unija i države članice imaju u okviru zajedničke javne nabave ili sustava rescEU, potporu aktivnostima Svjetske zdravstvene organizacije (WHO), potporu odgovorima na krizne situacije koordiniranima na razini EU-a ili zahtjeve za pomoć primljene od trećih zemalja ili međunarodnih organizacija.

                     (18)

                     Trebalo bi razmotriti i stupanj tržišne integracije za predmetne proizvode između dijelova carinskog područja Unije i drugih zemalja ili područja, neovisno o tome je li postignut na temelju aranžmana kojim je uspostavljeno područje slobodne trgovine ili iz drugih razloga, kao što su zemljopisna blizina ili povijesne veze. Isto tako, bilo bi kontraproduktivno narušiti izrazito integrirane vrijednosne lance i distribucijske mreže uspostavljene na temelju tih aranžmana ili na drugi način, posebice u slučaju susjednih zemalja i gospodarstava.

                     (19)

                     Ova bi se Uredba trebala primjenjivati na određene vrste osobne zaštitne opreme. Da bi se osigurala dosljednost, opis vrsta osobne zaštitne opreme koje podliježu sustavu odobrenja utvrđenom ovom Uredbom trebalo bi uskladiti s odgovarajućim specifikacijama opreme iz zajedničke javne nabave, kojom su utvrđene konkretne potrebe u Uniji. Oznake KN trebale bi biti navedene samo u informativne svrhe.

                     (20)

                     Cilj je mehanizma za razmjenu osigurati dostatnost opskrbe kako bi se zadovoljila potražnja za svim vrstama osobne zaštitne opreme na tržištu Unije. S obzirom na to može se pojaviti potreba za preispitivanjem područja primjene Priloga I. i proizvoda obuhvaćenih ovom Uredbom. Preispitivanje područja primjene trebalo bi se temeljiti na kontinuiranom ocjenjivanju potreba za osnovnom opremom za borbu protiv bolesti COVID-19 i mogućoj nestašici te opreme. Posebnu bi pozornost trebalo posvetiti proizvodima obuhvaćenima zajedničkom javnom nabavom te zatraženima u okviru Mehanizma Unije za civilnu zaštitu, kao što su druge vrste osobne zaštitne opreme, respiratori i laboratorijski proizvodi (kompleti za testiranje).

                     (21)

                     Jedinstveno tržište za medicinsku i osobnu zaštitnu opremu usko je integrirano izvan granica Unije, kao i njegovi proizvodni vrijednosni lanci i distribucijske mreže. To se osobito odnosi na države članice Europskog udruženja za slobodnu trgovinu i na zapadni Balkan, koji su uključeni u proces snažne integracije s Unijom. Podvrgavanje izvoza određene osobne zaštitne opreme u te zemlje predočenju odobrenja za izvoz bilo bi kontraproduktivno s obzirom na izrazitu integraciju proizvodnih vrijednosnih lanaca i distribucijskih mreža jer je takva oprema osnovni proizvod nužan za sprečavanje daljnjeg širenja bolesti i zaštitu zdravlja medicinskog osoblja koje liječi zaražene pacijente. Stoga je primjereno isključiti te zemlje iz područja primjene ove Uredbe.

                     (22)

                     Također je primjereno iz obveze predočenja odobrenja za izvoz isključiti prekomorske zemlje i područja navedene u Prilogu II. Ugovoru, kao i Farske otoke, Andoru, San Marino, Vatikanski Grad i Gibraltar, s obzirom na to da su oni posebno ovisni o opskrbnim lancima država članica kojima su pridruženi ili o opskrbnim lancima susjednih država članica, ovisno o slučaju.

                     (23)

                     Ova bi se Uredba trebala primjenjivati na izvoz robe Unije iz carinskog područja Unije. Stoga zemlje koje čine dio tog carinskog područja ne moraju biti izuzete kako bi pošiljke iz Unije mogle primati bez ograničenja. To se posebno odnosi na Kneževinu Monako (4). S druge strane, područja država članica koja su izričito isključena iz carinskog područja Unije ne bi trebala biti obuhvaćena zahtjevom za predočenje odobrenja za izvoz i stoga bi također trebala biti izuzeta. To se odnosi na područja Büsingena, Helgolanda, Livigna, Ceute i Melille. Isto tako, izvoz u epikontinentalni pojas države članice ili isključivi gospodarski pojas koji je država članica prijavila u skladu s UNCLOS-om trebao bi biti izuzet od primjene ove Uredbe.

                     (24)

                     Mjere predviđene ovom Uredbom ne bi se trebale primjenjivati na trgovinu među državama članicama EU-a. U skladu s člankom 127. stavkom 3. Sporazuma o povlačenju, tijekom prijelaznog razdoblja Ujedinjena Kraljevina Velike Britanije i Sjeverne Irske smatra se državom članicom, a ne trećom zemljom.

                     (25)

                     Neke od prethodno navedenih zemalja trenutačno primjenjuju ograničenja izvoza osobne zaštitne opreme.

                     (26)

                     Tijela zemalja i područja isključenih iz sustava odobrenja za izvoz trebala bi ponuditi odgovarajuća jamstva da će kontrolirati vlastiti izvoz predmetnih proizvoda kako bi se izbjeglo ugrožavanje cilja Provedbene uredbe (EU) 2020/402. Komisija bi to trebala pomno pratiti.

                     (27)

                     Da bi se izbjeglo ugrožavanje cilja ove Uredbe, tijela isključenih zemalja i područja trebala bi omogućiti izvoz takvih proizvoda u Uniju.

                     (28)

                     Kako bi se situacija redovito ocjenjivala i kako bi se osigurala transparentnost i dosljednost, države članice trebale bi izvješćivati Komisiju o svojim odlukama o prihvaćanju ili odbijanju zahtjeva za odobrenje za izvoz. Komisija bi trebala redovito objavljivati takve informacije, vodeći računa o njihovoj povjerljivosti.

                     (29)

                     Zahtjevi za prethodno odobrenje za izvoz iznimne su prirode te bi trebali biti ciljani i ograničenog trajanja. Kako bi se osiguralo da mjere ne traju duže nego što je potrebno, trebale bi se primjenjivati na razdoblje od 30 dana. Na temelju razvoja situacije u smislu širenja bolesti COVID-19 i usklađenosti ponude i potražnje, Komisija bi trebala redovito preispitivati stanje i uzimati u obzir eventualnu potrebu da se trajanje mjera skrati ili produlji.

                     (30)

                     Mjere predviđene ovom Uredbom u skladu su s mišljenjem Odbora osnovanog člankom 3. stavkom 1. Uredbe (EU) 2015/479,

               DONIJELA JE OVU UREDBU:

            Članak 1.
            Definicije
            Za potrebe ove Uredbe:

                        1.

                        „izvoz” znači postupak izvoza u smislu članka 269. Uredbe (EU) br. 952/2013;

                        2.

                        „carinsko područje Europske unije” znači područje u smislu članka 4. Uredbe (EU) br. 952/2013.

            Članak 2.
            Odobrenje za izvoz

               1.   Za izvoz određenih vrsta osobne zaštitne opreme navedenih u Prilogu I., neovisno o tome jesu li podrijetlom iz Unije, potrebno je odobrenje za izvoz izdano u skladu s obrascem iz Priloga II. Takvo je odobrenje ograničeno na robu Unije (5) i nije nužno za robu koja nije roba Unije. Izdaju ga nadležna tijela države članice u kojoj izvoznik ima poslovni nastan, a izdaje se u pisanom obliku ili elektroničkim putem.

               2.   Odobrenje za izvoz potrebno je za sav izvoz i dostavlja se kada je roba deklarirana za izvoz, a najkasnije u trenutku puštanja robe.

               3.   Izvoz takve robe zabranjen je bez predočenja važećeg odobrenja za izvoz.

               4.   Izvoz u Republiku Albaniju, Andoru, Bosnu i Hercegovinu, Farske otoke, Gibraltar, Republiku Island, Kosovo (6), Kneževinu Lihtenštajn, Crnu Goru, Kraljevinu Norvešku, Republiku Sjevernu Makedoniju, Republiku San Marino, Srbiju, Švicarsku Konfederaciju, Državu Vatikanskoga Grada te prekomorske zemlje i područja navedene u Prilogu II. Ugovoru ne podliježe mjerama iz stavaka 1. i 2. Isto vrijedi za izvoz u Büsingen, Helgoland, Livigno, Ceutu i Melillu.

               5.   Izvoz u objekte koji se nalaze u epikontinentalnom pojasu države članice ili u isključivom gospodarskom pojasu koji je proglasila država članica u skladu s UNCLOS-om ne podliježe mjerama utvrđenima u stavcima 1. i 2.

               6.   Na temelju načela solidarnosti države članice odobravaju izvoz za uporabu u trećim zemljama kojim bi se omogućile hitne isporuke u kontekstu humanitarne pomoći. Države članice zahtjeve za odobrenja za izvoz obrađuju brzo i u najkraćem mogućem roku, a najkasnije u roku od dva radna dana od dana kada su nadležnim tijelima dostavljene sve potrebne informacije.

               7.   Države članice trebale bi pozitivno razmotriti izdavanje odobrenja kada je izvoz namijenjen državnim tijelima, javnim tijelima i drugim tijelima uređenima javnim pravom te zaduženima za distribuciju i stavljanje na raspolaganje osobne zaštitne opreme osobama pogođenima bolešću COVID-19, izloženima riziku od nje ili uključenima u borbu protiv pandemije te bolesti. Ta odobrenja trebalo bi izdavati samo u mjeri u kojoj obujam izvoza nije takav da ugrožava dostupnost osobne zaštitne opreme navedene u Prilogu I. na tržištu dotične države članice ili drugdje u Uniji. U tu svrhu države članice obavješćuju Komisiju prije izdavanja takvog odobrenja na sljedeću e-adresu: SG-CCH@ec.europa.eu. Komisija donosi mišljenje u roku od 48 sati nakon što je obaviještena.

            Članak 3.
            Postupovni aspekti

               1.   Ako se osobna zaštitna oprema navedena u Prilogu I. nalazi u jednoj ili više država članica osim one u kojoj je podnesen zahtjev za izdavanje odobrenja za izvoz, tu je činjenicu potrebno navesti u zahtjevu. Nadležna tijela države članice kojoj je podnesen zahtjev za izdavanje odobrenja za izvoz odmah se savjetuju s nadležnim tijelima države članice ili država članica u kojima se roba nalazi i pružaju relevantne informacije. Država članica ili države članice s kojima je provedeno savjetovanje moraju što je prije moguće, a najkasnije u roku od pet radnih dana, dostaviti sve prigovore na dodjelu takvog odobrenja, koji obvezuju državu članicu u kojoj je zahtjev podnesen.

               2.   Države članice zahtjeve za odobrenja za izvoz obrađuju što je prije moguće, a odluku donose najkasnije u roku od pet radnih dana od dana kada su nadležnim tijelima dostavljene sve potrebne informacije. U iznimnim okolnostima i zbog opravdanih razloga, to se razdoblje može produljiti za dodatnih pet radnih dana.

               3.   Pri donošenju odluke o izdavanju odobrenja za izvoz na temelju ove Uredbe, države članice uzimaju u obzir sve relevantne čimbenike, prema potrebi i pitanje služi li izvoz, među ostalim:

                           —

                           ispunjavanju obveze opskrbe u okviru postupka zajedničke javne nabave u skladu s člankom 5. Odluke br. 1082/2013/EU Europskog parlamenta i Vijeća (7),

                           —

                           prikupljanju zaliha sredstava za provedbu zdravstvenih protumjera ili osobne zaštitne opreme u okviru sustava rescEU u cilju borbe protiv ozbiljnih prekograničnih prijetnji zdravlju, kako je navedeno u Provedbenoj odluci Komisije (EU) 2019/570 (8),

                           —

                           odgovoru na zahtjev za pomoć upućenom Mehanizmu Unije za civilnu zaštitu (UCPM), koji ga i provodi, te podupiranju mjera usklađene potpore koje koordinira mehanizam integriranog političkog odgovora na krizu (IPCR), Komisija ili druge institucije Unije,

                           —

                           podupiranju organizacija koje pružaju pomoć i uživaju zaštitu u skladu sa Ženevskom konvencijom u njihovim statutarnim inozemnim aktivnostima, u mjeri u kojoj to ne narušava njihove nacionalne aktivnosti,

                           —

                           podupiranju aktivnosti Globalne mreže Svjetske zdravstvene organizacije za upozoravanje i odgovor na izbijanje bolesti (GOARN),

                           —

                           podupiranju inozemnih operacija država članica EU-a, uključujući vojne operacije, međunarodne policijske misije i/ili civilne međunarodne misije za očuvanje mira,

                           —

                           opskrbi delegacija Unije i država članica u inozemstvu.

               4.   Države članice mogu uzeti u obzir druge elemente, kao što je stupanj tržišne integracije za predmetne proizvode, neovisno o tome je li postignut na temelju aranžmana kojima je uspostavljeno područje slobodne trgovine s planiranom zemljom izvoza, te zemljopisna blizina.

               5.   Pri donošenju odluke o izdavanju odobrenja za izvoz, države članice osiguravaju da je opskrba u Uniji dostatna za zadovoljavanje potražnje za osobnom zaštitnom opremom navedenom u Prilogu I. Odobrenja za izvoz trebalo bi stoga izdavati samo ako predmetna pošiljka ne ugrožava dostupnost tih proizvoda na tržištu dotične države članice ili drugdje u Uniji. Da bi se situacija mogla ocijeniti na najbolji mogući način, države članice o tome obavješćuju Komisiju na sljedeću e-adresu: SG-CCH@ec.europa.eu, osobito kada obujam planiranog izvoza može uzrokovati nestašicu.

               6.   Komisija donosi mišljenje u roku od 48 sati nakon primitka zahtjeva.

               7.   Države članice mogu odlučiti upotrebljavati elektroničke dokumente za potrebe obrade zahtjeva za odobrenje za izvoz.

            Članak 4.
            Obavijesti

               1.   Države članice odmah obavješćuju Komisiju o izdanim i odbijenim odobrenjima.

               2.   Te obavijesti moraju sadržavati sljedeće elemente:

                           (a)

                           ime i kontaktne podatke nadležnog tijela;

                           (b)

                           identifikacijske podatke izvoznika;

                           (c)

                           odredišnu zemlju;

                           (d)

                           krajnjeg primatelja;

                           (e)

                           prihvaćanje ili odbijanje izdavanja odobrenja za izvoz;

                           (f)

                           oznaku robe;

                           (g)

                           količinu;

                           (h)

                           jedinice i opis robe.

                     Obavijest se dostavlja elektroničkim putem na sljedeću adresu: TRADE-EXPORTAUTHORISATIONPPE@ec.europa.eu

               3.   Komisija objavljuje te informacije u vezi s izdanim i odbijenim odobrenjima, pri čemu vodi računa o povjerljivosti dostavljenih podataka.

            Članak 5.
            Klauzula o preispitivanju
            Komisija prati stanje i prema potrebi brzo preispituje razdoblje i područje primjene ove Uredbe, uzimajući u obzir razvoj epidemiološke krize uzrokovane bolešću COVID-19 i dostatnost opskrbe s obzirom na potražnju na tržištu Unije.

            Članak 6.
            Završne odredbe
            Ova Uredba stupa na snagu 26. travnja 2020. Primjenjuje se na razdoblje od 30 dana.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 83, 27.3.2015., str. 34.

            (2)  Provedbena Uredba Komisije (EU) 2020/402 оd 14. ožujka 2020. o uvođenju obveze predočenja odobrenja u slučaju izvoza određenih proizvoda (SL L 77 I, 15.3.2020., str. 1.).

            (3)  Provedbena uredba Komisije (EU) 2020/426 оd 19. ožujka 2020. o izmjeni Provedbene uredbe (EU) 2020/402 o uvođenju obveze predočenja odobrenja u slučaju izvoza određenih proizvoda (SL L 84 I, 20.3.2020., str. 1.).

            (4)  Vidjeti članak 4. stavak 2. točku (a) Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            (5)  Za isključene transakcije vidjeti članak 269. stavak 2. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.), kako je izmijenjena.

            (6)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.

            (7)  Odluka br. 1082/2013/EU Europskog parlamenta i Vijeća od 22. listopada 2013. o ozbiljnim prekograničnim prijetnjama zdravlju i o stavljanju izvan snage Odluke br. 2119/98/EZ (SL L 293, 5.11.2013., str. 1.).

            (8)  Provedbena odluka Komisije (EU) 2019/570 оd 8. travnja 2019. o utvrđivanju pravila za provedbu Odluke br. 1313/2013/EU Europskog parlamenta i Vijeća u pogledu kapaciteta sustava rescEU i o izmjeni Provedbene odluke Komisije 2014/762/EU (SL L 99, 10.4.2019., str. 41.).

            PRILOG I.

               Zaštitna oprema

            Oprema navedena u ovom Prilogu u skladu je s odredbama Uredbe (EU) 2016/425 Europskog parlamenta i Vijeća (1) ili Direktive Vijeća 93/42/EEZ (2), medicinski proizvod I. klase.

                        Kategorija

                        Opis

                        Oznake KN

                        Zaštitne naočale i viziri

                                    —

                                    zaštita od potencijalno infektivnog materijala,

                                    —

                                    prekrivaju oči i okolno područje,

                                    —

                                    kompatibilni s različitim modelima filtarskih polumaski (FFP) i maski za lice,

                                    —

                                    prozirne leće,

                                    —

                                    proizvodi za višestruku upotrebu (mogu se očistiti i dezinficirati) ili za jednokratnu upotrebu,

                                    —

                                    mogu prianjati uz kožu lica.

                        ex 9004 90 10
                        ex 9004 90 90

                        Oprema za zaštitu usta i nosa

                                    —

                                    maske za zaštitu korisnika od potencijalno infektivnog materijala ili za sprečavanje da korisnik maske širi takav materijal,

                                    —

                                    proizvodi za višestruku upotrebu (mogu se očistiti i dezinficirati) ili za jednokratnu upotrebu,

                                    —

                                    može uključivati štitnik za lice,

                                    —

                                    neovisno o tome ima li zamjenjivi filtar.

                        ex 6307 90 98
                        ex 9020 00 00

                        Zaštitna odjeća

                                    —

                                    nesterilna odjeća (npr. zaštitna kuta, odijelo) za zaštitu korisnika od potencijalno infektivnog materijala ili za sprečavanje da korisnik širi takav materijal,

                                    —

                                    proizvodi za višestruku upotrebu (mogu se očistiti i dezinficirati) ili za jednokratnu upotrebu.

                        ex 3926 20 00
                        ex 4015 90 00
                        ex 6113 00
                        ex  6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

               (1)  Uredba (EU) 2016/425 Europskog parlamenta i Vijeća od 9. ožujka 2016. o osobnoj zaštitnoj opremi i o stavljanju izvan snage Direktive Vijeća 89/686/EEZ (SL L 81, 31.3.2016., str. 51.).

               (2)  Direktiva Vijeća 93/42/EEZ od 14. lipnja 1993. o medicinskim proizvodima (SL L 69, 12.7.1993., str. 1.).

            PRILOG II.

               Zahtjev za odobrenje izvoza iz članka 2.

            Države članice dužne su nastojati vidljivo navesti vrstu odobrenja na izdanom obrascu. Ovo je odobrenje za izvoz važeće u svim državama članicama Europske unije do datuma isteka.

                        EUROPSKA UNIJA

                        Izvoz osobne zaštitne opreme (Uredba (EU) 2020/568)

                                    1.

                                    Izvoznik

                                       (EORI broj ako je primjenjivo)

                                    2.

                                    Broj odobrenja

                                    3.

                                    Datum isteka

                                    4.

                                    Tijelo izdavatelj

                                    5.

                                    Odredišna zemlja

                                    6.

                                    Krajnji primatelj

                                    6.a

                                    Pridonosi li izvoz jednom od ciljeva navedenih u članku 3. ili je namijenjen pružanju hitne opskrbe u kontekstu humanitarne pomoći kako je utvrđeno u članku 2. stavku 6.?

                                    7.

                                    Oznaka robe

                                    8.

                                    Količina

                                    9.

                                    Jedinica

                                    10.

                                    Opis robe

                                    11.

                                    Lokacija robe

                                    7.

                                    Oznaka robe

                                    8.

                                    Količina

                                    9.

                                    Jedinica

                                    10.

                                    Opis robe

                                    11.

                                    Lokacija robe

                                    7.

                                    Oznaka robe

                                    8.

                                    Količina

                                    9.

                                    Jedinica

                                    10.

                                    Opis robe

                                    11.

                                    Lokacija robe

                                    7.

                                    Oznaka robe

                                    8.

                                    Količina

                                    9.

                                    Jedinica

                                    10.

                                    Opis robe

                                    11.

                                    Lokacija robe

                                    12.

                                    Potpis, mjesto i datum, pečat

               Napomene s objašnjenjima obrasca odobrenja za izvoz

            Obvezno je ispuniti svako polje ako nije drukčije navedeno.
            Polja od 7. do 11. ponovljena su četiri puta da bi se omogućilo podnošenje zahtjeva za odobrenje za četiri različita proizvoda.

                        1. polje

                        Izvoznik

                        Puno ime i adresa izvoznika kojem je izdano odobrenje + EORI broj ako je primjenjivo.

                        2. polje

                        Broj odobrenja

                        Broj odobrenja popunjava tijelo izdavatelj odobrenja za izvoz u formatu XXgggg999999, pri čemu je XX dvoslovna oznaka geonomenklature (1) države članice koja ga je izdala, gggg četveroznamenkasta godina izdavanja odobrenja, a 999999 šesteroznamenkasti broj jedinstven za XXgggg i pripisan tijelu izdavatelju.

                        3. polje

                        Datum isteka

                        Tijelo izdavatelj može odrediti datum isteka odobrenja. Taj datum isteka smije biti najviše 30 dana od dana stupanja na snagu ove Uredbe.
                        Ako tijelo izdavatelj ne odredi datum isteka, odobrenje istječe najkasnije 30 dana od dana stupanja na snagu ove Uredbe.

                        4. polje

                        Tijelo izdavatelj

                        Puno ime i adresa tijela države članice koje je izdalo odobrenje za izvoz.

                        5. polje

                        Odredišna zemlja

                        Dvoslovna oznaka geonomenklature zemlje odredišta robe za koju je izdano odobrenje.

                        6. polje

                        Krajnji primatelj

                        Puno ime i adresa krajnjeg primatelja robe, ako je poznat u trenutku izdavanja, + EORI broj ako je primjenjivo. Ako krajnji primatelj nije poznat u trenutku izdavanja, polje se ne ispunjava.

                        Polje 6.a

                        Pridonosi li izvoz jednom od ciljeva navedenih u članku 3. ili je namijenjen pružanju hitne opskrbe u kontekstu humanitarne pomoći kako je utvrđeno u članku 2. stavku 6.?

                        Ako izvoz služi jednom od ciljeva navedenih u članku 3. ili ako je namijenjen pružanju hitne opskrbe u kontekstu humanitarne pomoći kako je utvrđeno u članku 2. stavku 6., to treba navesti.

                        7. polje

                        Oznaka robe

                        Brojčana oznaka Harmoniziranog sustava ili kombinirane nomenklature (2) pod kojom je roba za izvoz klasificirana u trenutku izdavanja odobrenja.

                        8. polje

                        Količina

                        Količina robe iskazana jedinicom iz 9. polja.

                        9. polje

                        Jedinica

                        Mjerna jedinica kojom je izražena količina u 8.polju. Jedinica je „P/ST” za robu koja se navodi po broju komada (npr. maske).

                        10. polje

                        Opis robe

                        Jednostavan i dovoljno precizan opis na temelju kojeg se roba može identificirati.

                        11. polje

                        Lokacija robe

                        Oznaka geonomenklature države članice u kojoj se roba nalazi. Ako se roba nalazi u državi članici tijela izdavatelja, ovo se polje ne ispunjava.

                        12. polje

                        Potpis, pečat, mjesto i datum

                        Potpis i pečat tijela izdavatelja. Mjesto i datum izdavanja odobrenja.

               (1)  Uredba Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).

               (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).


title: Provedbena uredba Komisije (EU) 2020/600 оd 30. travnja 2020. o odstupanju od Provedbene uredbe (EU) 2017/892, Provedbene uredbe (EU) 2016/1150, Provedbene uredbe (EU) br. 615/2014, Provedbene uredbe (EU) 2015/1368 i Provedbene uredbe (EU) 2017/39 u pogledu određenih mjera za suzbijanje krize uzrokovane pandemijom bolesti COVID-19

text:
                  4.5.2020

                  HR

                  Službeni list Europske unije

                  L 140/40

         PROVEDBENA UREDBA KOMISIJE (EU) 2020/600
         оd 30. travnja 2020.
         o odstupanju od Provedbene uredbe (EU) 2017/892, Provedbene uredbe (EU) 2016/1150, Provedbene uredbe (EU) br. 615/2014, Provedbene uredbe (EU) 2015/1368 i Provedbene uredbe (EU) 2017/39 u pogledu određenih mjera za suzbijanje krize uzrokovane pandemijom bolesti COVID-19
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 25., članak 31., članak 38., članak 54. i članak 57.,
         budući da:

                     (1)

                     Zbog pandemije bolesti COVID-19 i znatnih ograničenja kretanja koja je ona uzrokovala, poljoprivrednici, proizvođači vina, proizvođači maslinova ulja i pčelari u svim državama članicama suočeni su s iznimnim poteškoćama. Poljoprivrednici su zbog logističkih problema i nedostatka radne snage postali osjetljivi na gospodarske poremećaje prouzročene pandemijom. Konkretno, suočeni su s financijskim poteškoćama i problemima s likvidnošću. S obzirom na taj nezapamćeni splet okolnosti, potrebno je ublažiti te poteškoće odstupanjem od određenih odredaba različitih provedbenih uredaba koje se primjenjuju u području zajedničke poljoprivredne politike.

                     (2)

                     Prema članku 9. stavku 1. Provedbene uredbe Komisije (EU) 2017/892 (2) zahtjev za isplatu potpore ili preostalog iznosa potpore podnose organizacije proizvođača nadležnom tijelu države članice za svaki operativni program za koji je potpora zatražena do 15. veljače u godini nakon godine za koju je potpora zatražena. Prema članku 9. stavku 3. te uredbe zahtjevi za dodjelu potpore mogu obuhvaćati troškove koji su planirani u programu, ali nisu podmireni, ako se dokažu određeni elementi. Potrebno je, među ostalim, dokazati da te aktivnosti nisu mogle biti provedene do 31. prosinca u godini provedbe operativnog programa zbog razloga koji su izvan kontrole dotične organizacije proizvođača i da se te aktivnosti mogu provesti najkasnije do 30. travnja godine nakon godine za koju je zatražena potpora. S obzirom na pandemiju bolesti COVID-19 potrebno je odstupiti od članka 9. stavka 3. točke (b) Provedbene uredbe (EU) 2017/892 i predvidjeti da zahtjevi za potporu koji će biti podneseni do 15. veljače 2021. mogu obuhvaćati troškove za aktivnosti koje su planirane za 2020., ali se neće provesti do 31. prosinca 2020., ako se te aktivnosti mogu provesti do 15. kolovoza 2021. Zbog istog je razloga potrebno odstupiti od članka 9. stavka 3. točke (b) Provedbene uredbe (EU) 2017/892 i predvidjeti da zahtjevi za potporu podneseni do 15. veljače 2020. mogu obuhvaćati troškove za aktivnosti koje su bile planirane za 2019., ali nisu provedene do 31. prosinca 2019. ako se te aktivnosti mogu provesti do 15. kolovoza 2020.

                     (3)

                     Mjere koje su vlade poduzele posljednjih mjeseci u cilju suzbijanja krize uzrokovane pandemijom bolesti COVID-19, osobito zatvaranje hotela, barova i restorana, ograničavanje kretanja ljudi i robe samo na ono osnovno te zatvaranje određenih granica unutar Unije, negativno utječu na sektor vina u Uniji. Procjenjuje se da je zbog zatvaranja hotela, barova i restorana potrošnja vina u Uniji pala za 30 % kad je riječ o količini, a za 50 % kad je riječ o vrijednosti. Nadalje, vinogradari i cijeli sektor vina izloženi su pritisku zbog manjka radne snage i logističkih poteškoća uzrokovanih pandemijom. Kad je riječ o predstojećoj berbi, vinogradari su suočeni sa sve većim problemima u pogledu niskih cijena, smanjene potrošnje i poteškoća u prijevozu i prodaji.

                     (4)

                     Osim toga, uvjeti na tržištu vina Unije pogoršavali su se tijekom cijele 2019., a zalihe vina na najvišoj su razini od 2009. To je prije svega posljedica kombinacije rekordne berbe 2018. i općeg smanjenja potrošnje vina u Uniji. Isto tako, uvođenje dodatnih uvoznih carina na vina iz Unije u Sjedinjenim Američkim Državama, koje su glavno tržište Unije za izvoz vina, utjecalo je na izvoz vina. Pandemija bolesti COVID-19 dodatno je naštetila tom ionako poljuljanom sektoru jer zbog zatvaranja velikih izvoznih tržišta i mjera koje su poduzete kako bi se omogućila stvarna izolacija i ograničavanje kretanja, prije svega zabrane pružanja svih ugostiteljskih usluga i nemogućnosti opskrbe uobičajenih kupaca, on više nije u stanju učinkovito prodavati ni distribuirati svoje proizvode. Sve to uzrokuje gubitke prihoda svima koji posluju u sektoru vina. Dodatni pritisak na vinski sektor Unije stvara nesigurnost u pogledu trajanja protupandemijskih mjera i njihova utjecaja na cijene, obrasce potrošnje i prihode.

                     (5)

                     S obzirom na sve navedeno, potrebno je poduzeti hitne mjere i odstupiti od nekoliko odredaba Provedbene uredbe Komisije (EU) 2016/1150 (3) kako bi se stanje riješilo omogućavanjem veće fleksibilnosti u provedbi određenih mjera potpore na temelju članka 43. Uredbe (EU) br. 1308/2013.

                     (6)

                     Člankom 2. stavkom 1. Provedbene uredbe Komisije (EU) 2016/1150 propisano je da se izmjene primjenjivih programa potpore iz članka 41. stavka 5. Uredbe (EU) br. 1308/2013 ne podnose više od dvaput u financijskoj godini. Kako bi se državama članicama omogućilo da brzo prilagode svoje nacionalne programe potpore zbog razloga povezanih s krizom uzrokovanom pandemijom bolesti COVID-19, primjereno je omogućiti da se te izmjene podnose više od dvaput u financijskoj godini, uz uvjet da se podnesu prije 15. listopada 2020. Države članice trebale bi moći brzo reagirati na izvanredne okolnosti povezane s krizom uzrokovanom pandemijom bolesti COVID-19 te dostavljati izmjene programa onoliko brzo i često koliko smatraju da je potrebno. Takva bi fleksibilnost omogućila državama članicama da optimiziraju mjere koje su već na snazi, povećaju broj intervencija i češće rade prilagodbe uzimajući u obzir stanje na tržištu. Nadalje, time bi se državama članicama koje žele uvesti dodatne mjere u svoj nacionalni program potpore omogućilo da to učine odmah nakon stupanja na snagu ove Uredbe, odnosno da ne čekaju sljedeći rok za podnošenje izmjena. Povećanjem fleksibilnosti gospodarskim bi se subjektima, uključujući nove sudionike na tržištu, pružilo više mogućnosti da podnesu zahtjeve za potporu. Time se želi pomoći sektoru vina i osigurati potrebna fleksibilnost za suočavanje s posljedicama krize uzrokovane pandemijom bolesti COVID-19.

                     (7)

                     Stoga je potrebno privremeno odstupiti od članka 2. stavka 1. Provedbene uredbe (EU) 2016/1150 kako bi se omogućile izmjene nacionalnih programa potpore kad god je to potrebno i u vezi s mjerama iz članka 45. stavka 1. točke (a) i članaka od 46. do 52. Uredbe (EU) br. 1308/2013. Kad je riječ o mjeri promidžbe iz članka 45. stavka 1. točke (b) Uredbe (EU) 1308/2013, Provedbenom uredbom Komisije (EU) 2020/133 (4) državama članicama dopušteno je uvođenje izmjena u nacionalne programe potpore kad god je to potrebno.

                     (8)

                     S obzirom na manjak ljudskih resursa kao posljedicu krize koju je uzrokovala pandemija bolesti COVID-19, proizvođačima je fizički nemoguće provesti planirane aktivnosti u vezi sa zelenom berbom te je stoga za 2020. primjereno odgoditi rok za podnošenje zahtjeva za potporu za zelenu berbu i rok za provođenje tih operacija kako je utvrđeno u članku 8. točkama (b) i (d) Provedbene uredbe (EU) 2016/1150. To bi proizvođačima trebalo omogućiti dodatno vrijeme za planiranje i pronalaženje radne snage potrebne za provođenje tih operacija.

                     (9)

                     Osim toga, s obzirom na krizu uzrokovanu pandemijom bolesti COVID-19 i, kao posljedicu, sve veće viškove vina na tržištu, čini se suvišnim od država članica zahtijevati posebno opravdanje za provedbu zelene berbe. Stoga je primjereno odstupiti od članka 8. točke (c) Provedbene uredbe (EU) 2016/1150 i privremeno za 2020. suspendirati zahtjev državama članicama da utvrde očekivano stanje na tržištu kojim se opravdava provedba zelene berbe za uspostavljanje tržišne ravnoteže i sprečavanje krize.

                     (10)

                     Člankom 29. Uredbe (EU) br. 1308/2013 utvrđena su pravila o trogodišnjim programima rada koje izrađuju organizacije proizvođača za potporu sektoru maslinova ulja i stolnih maslina. Aktualna kriza povezana s pandemijom bolesti COVID-19 izniman je i nezapamćen izazov kad je riječ o sposobnosti korisnika da obavljaju aktivnosti planirane tijekom druge i treće godine provedbe trogodišnjih programa za potporu sektoru maslinova ulja i stolnih maslina. Zbog toga se korisnicima iznimno omogućuje veća fleksibilnost i dopušta izmjena tih aktivnosti pod određenim uvjetima. Stoga je potrebno odstupiti od određenih odredaba Provedbene uredbe Komisije (EU) br. 615/2014 (5) kako bi se omogućila ta fleksibilnost koja, međutim, ne utječe na rok za isplatu sredstava EU-a.

                     (11)

                     Pravila o pčelarskim programima utvrđena su Provedbenom uredbom Komisije (EU) 2015/1368 (6) u pogledu potpore u pčelarskom sektoru. Prema članku 2. te uredbe pčelarska godina je razdoblje od 12 uzastopnih mjeseci od 1. kolovoza do 31. srpnja. Dakle, pčelarska godina 2020. traje od 1. kolovoza 2019. do 31. srpnja 2020. U skladu s člankom 3. te uredbe svaka država članica dužna je dostaviti prijedlog jedinstvenog pčelarskog programa za cijelo svoje državno područje. Na temelju članka 6. te uredbe države članice mogu tijekom pčelarske godine mijenjati mjere iz svojih pčelarskih programa. Pritom, međutim, ne bi smjele premašiti ukupnu gornju granicu planiranih godišnjih rashoda. Provedbenu uredbu (EU) 2015/1368 trebalo bi izmijeniti tako da se državama članicama dopusti da mjere planirane za pčelarsku godinu 2020. provode i nakon 31. srpnja 2020. Ta izmjena ne bi trebala ni na koji način utjecati na razdoblje plaćanja. U skladu s člankom 55. stavkom 1. Uredbe (EU) br. 1308/2013 pčelarski programi morali bi se izrađivati u suradnji s predstavničkim organizacijama u području pčelarstva. Prije nego što zatraže bilo kakve izmjene pčelarskih programa države članice trebale bi se savjetovati s predmetnim organizacijama.

                     (12)

                     U članku 1. stavku 2. Provedbene uredbe Komisije (EU) 2017/39 (7) utvrđena je definicija „školske godine” za potrebe programa potpore iz članka 23. Uredbe (EU) br. 1308/2013 („program u školama”). Mjere koje su države članice uvele za suzbijanje pandemije bolesti COVID-19, među kojima je i privremeno zatvaranje obrazovnih ustanova, poremetile su provedbu programa u školama u školskoj godini 2019./2020. Te su mjere privremeno spriječile distribuciju voća, povrća i mlijeka u obrazovnim ustanovama te provedbu popratnih obrazovnih mjera i aktivnosti promidžbe, praćenja i evaluacije. Zato je primjereno predvidjeti odstupanje od članka 1. stavka 2. Provedbene uredbe (EU) 2017/39 i produljiti školsku godinu 2019./2020. kako bi države članice mogle nastaviti provoditi aktivnosti planirane za tu školsku godinu do 30. rujna 2020.

                     (13)

                     Člankom 4. stavcima 3., 4. i 5. i člankom 5. stavkom 3. Provedbene uredbe (EU) 2017/39 utvrđeno je razdoblje koje mogu obuhvaćati zahtjevi za potporu koji se odnose na isporuku i distribuciju proizvoda i na prateće obrazovne mjere te je utvrđen rok za podnošenje zahtjeva za potporu i za isplatu potpore u okviru programa u školama. S obzirom na produljenje školske godine 2019./2020., trebalo bi predvidjeti odstupanje od članka 4. stavaka 3., 4. i 5. i članka 5. stavka 3. Provedbene uredbe (EU) 2017/39 koje se odnosi na zahtjeve za potporu za aktivnosti programa u školama koje se provode nakon 31. srpnja 2020. tako da se njima mogu obuhvatiti razdoblja kraća od dva tjedna i da se mogu utvrditi rokovi za podnošenje zahtjeva za potporu i isplatu potpore.

                     (14)

                     U članku 7. stavku 3. Provedbene uredbe Komisije (EU) 2017/39 utvrđena su pravila o preraspodjeli nezatražene potpore Unije među državama članicama koje sudjeluju u programu u školama i koje su izrazile spremnost da iskoriste više od iznosa sredstava koja su im okvirno dodijeljena. Iznos okvirnih dodijeljenih sredstava koji se može preraspodijeliti na drugu državu članicu temelji se na razini iskorištenosti konačnih dodijeljenih sredstava potpore Unije u toj državi članici u prethodnoj školskoj godini. Zbog mjera izolacije koje su države članice uvele za suzbijanje pandemije bolesti COVID-19, među kojima je i privremeno zatvaranje obrazovnih ustanova, moguće je smanjenje korištenja potpore Unije u školskoj godini 2019./2020. Zato je primjereno predvidjeti odstupanje od članka 7. stavka 3. Provedbene uredbe (EU) 2017/39 kako se razina iskorištenosti potpore Unije u školskoj godini 2019./2020. ne bi uzela u obzir za preraspodjelu nezatražene potpore Unije među državama članicama koje sudjeluju u programu u školama u školskoj godini 2021./2022.

                     (15)

                     Budući da mjere treba hitno poduzeti, ova bi Uredba trebala stupiti na snagu na dan objave u Službenom listu Europske unije.

                     (16)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:
         GLAVA I.

            VOĆE I POVRĆE

            Članak 1.
            Odstupanja od Provedbene uredbe (EU) 2017/892

               1.   Odstupajući od članka 9. stavka 3. točke (b), zahtjevi za dodjelu potpore podneseni do 15. veljače 2020. mogu obuhvaćati troškove za aktivnosti koje su planirane u programu za 2019., ali nisu provedene do 31. prosinca 2019. ako se te aktivnosti mogu provesti do 15. kolovoza 2020.

               2.   Odstupajući od članka 9. stavka 3. točke (b), zahtjevi za dodjelu potpore koje treba podnijeti do 15. veljače 2021. mogu obuhvaćati troškove za aktivnosti koje su planirane u programu za 2020., ali nisu provedene do 31. prosinca 2020. ako se te aktivnosti mogu provesti do 15. kolovoza 2021.

         GLAVA II.

            VINO

            Članak 2.
            Odstupanja od Provedbene uredbe (EU) 2016/1150

               1.   Odstupajući od članka 2. stavka 1. Provedbene uredbe (EU) 2016/1150, države članice mogu u svoje nacionalne programe potpore u sektoru vina iz članka 41. stavka 5. Uredbe (EU) br. 1308/2013 unijeti izmjene povezane s mjerama iz članka 45. stavka 1. točke (a) i članaka od 46. do 52. Uredbe (EU) br. 1308/2013 kad god je to potrebno tijekom financijske godine 2020., ali ne kasnije od 15. listopada 2020.

               2.   Odstupajući od članka 8. Provedbene uredbe (EU) 2016/1150, tijekom financijske godine 2020. države članice mogu:

                           (a)

                           odrediti rok za podnošenje zahtjeva za potporu za zelenu berbu iz točke (b) tog članka između 15. travnja i 30. lipnja;

                           (b)

                           odlučiti ne utvrditi očekivano stanje na tržištu kojim se opravdava provedba zelene berbe iz točke (c) tog članka;

                           (c)

                           do 30. lipnja odrediti rok s datumom nakon roka za podnošenje zahtjeva za potporu za zelenu berbu kako je predviđeno u točki (a) ovog članka za provedbu operacija zelene berbe u skladu sa zahtjevima iz članka 47. stavka 1. Uredbe (EU) br. 1308/2013. Taj se rok određuje tako da pada prije uobičajenog vremena berbe (faza N prema Baggioliniju, faza 89 ljestvice BBCH) u bilo kojem području.

         GLAVA III.

            MASLINOVO ULJE I STOLNE MASLINE

            Članak 3.
            Odstupanja od Provedbene uredbe (EU) br. 615/2014

               1.   Odstupajući od članka 2. stavaka 2. i 4. Provedbene uredbe (EU) br. 615/2014, nadležno tijelo može prihvatiti izmjene programa rada ako su ispunjeni sljedeći uvjeti:

                           (a)

                           svrha predloženih promjena je izmjena aktivnosti planiranih za drugu godinu provedbe trogodišnjeg programa rada započetog 1. travnja 2018. i odgodu rokova za njihovu provedbu nakon 31. ožujka 2020.;

                           (b)

                           predmetne aktivnosti nisu provedene na vrijeme zbog prepreka nastalih zbog pandemije bolesti COVID-19;

                           (c)

                           organizacija korisnica podnijela je do 30. lipnja 2020. zahtjev za djelomičnu isplatu potpore iz članka 5.a Provedbene uredbe (EU) br. 615/2014 koja odgovara aktivnostima iz druge godine provedbe završenima do 1. travnja 2020.

                           (d)

                           financijska sredstva Unije za predmetne aktivnosti isplaćuju se u okviru druge godine provedbe u skladu s člankom 5. Provedbene uredbe (EU) br. 615/2014.

                     Članak 5. stavak 4. Provedbene uredbe (EU) br. 615/2014 ne primjenjuje se na programe rada izmijenjene na temelju točke (d) prvog podstavka ovog članka.

               2.   Odstupajući od članka 2. stavka 6. točke (a) Provedbene uredbe (EU) br. 615/2014, rok od dva mjeseca ne primjenjuje se na obavješćivanje o izmjenama programa rada pod sljedećim uvjetima:

                           (a)

                           predložene promjene povezane su s aktivnostima planiranima za treću godinu provedbe trogodišnjeg programa rada započetog 1. travnja 2018.;

                           (b)

                           prvobitno planirana aktivnost nije provedena ili se ne može potpuno ili djelomično provesti zbog prepreka nastalih zbog pandemije bolesti COVID-19;

                           (c)

                           izmijenjena aktivnost provodi se nakon što je prihvati nadležno tijelo.

         GLAVA IV.

            NACIONALNI PČELARSKI PROGRAMI

            Članak 4.
            Odstupanja od Provedbene uredbe (EU) 2015/1368
            Odstupajući od članka 6. stavka 1. Provedbene uredbe (EU) 2015/1368, države članice mogu izmijeniti svoje pčelarske programe tako da se mjere planirane za pčelarsku godinu 2020. mogu provesti nakon 31. srpnja 2020., ali najkasnije 15. rujna 2020. Za te se mjere smatra da su provedene u pčelarskoj godini 2020.
            Država članica o takvim izmjenama obavješćuje Komisiju, koja ih mora odobriti prije provedbe. Zahtjevi za takve izmjene moraju biti upućeni i odobreni u skladu s postupkom utvrđenim u članku 6. stavcima 2. i 3. te uredbe.

         GLAVA V.

            PROGRAM U ŠKOLI

            Članak 5.
            Odstupanja od Provedbene uredbe (EU) 2017/39

               1.   Odstupajući od članka 1. stavka 2. Provedbene uredbe (EU) 2017/39, školska godina 2019./2020. produljuje se do 30. rujna 2020.

               2.   Odstupajući od članka 4. stavka 3. Provedbene uredbe (EU) 2017/39, zahtjevi za potporu koji se odnose na aktivnosti u školskoj godini 2019./2020. koje se provode nakon 31. srpnja 2020. mogu obuhvaćati razdoblja kraća od 2 tjedna.

               3.   Odstupajući od članka 4. stavaka 4. i 5. Provedbene uredbe (EU) 2017/39, zahtjevi za potporu koji se odnose na aktivnosti u školskoj godini 2019./2020. koje se provode nakon 31. srpnja 2020. podnose se do 30. rujna 2020. Ako se taj rok prekorači, potpora se ne isplaćuje.

               4.   Odstupajući od članka 5. stavka 3. Provedbene uredbe (EU) 2017/39, potporu za aktivnosti u školskoj godini 2019./2020. koje se provode nakon 31. srpnja 2020. nadležna tijela isplaćuju do 15. listopada 2020.

               5.   Odstupajući od članka 7. stavka 3. prvog podstavka Provedbene uredbe (EU) 2017/39, izračun opisan u tom podstavku ne primjenjuje se za izračunavanje iznosa konačnih dodijeljenih sredstava potpore Unije za školsku godinu 2021./2022.

            Članak 6.
            Stupanje na snagu
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 671.

            (2)  Provedbena uredba Komisije (EU) 2017/892 оd 13. ožujka 2017. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u sektoru voća i povrća te prerađevina voća i povrća (SL L 138, 25.5.2017., str. 57.).

            (3)  Provedbena uredba Komisije (EU) 2016/1150 od 15. travnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (SL L 190, 15.7.2016., str. 23.).

            (4)  Provedbena Uredba Komisije (EU) 2020/133 оd 30. siječnja 2020. o odstupanju od Provedbene uredbe Komisije (EU) 2016/1150 o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (SL L 27, 31.1.2020., str. 24.).

            (5)  Provedbena uredba Komisije (EU) br. 615/2014 оd 6. lipnja 2014. o utvrđivanju detaljnih pravila za primjenu Uredbe (EU) br. 1306/2013 Europskog parlamenta i Vijeća i Uredbe (EU) br. 1308/2013 Europskog parlamenta i Vijeća u pogledu programâ rada za potpore sektoru maslinova ulja i stolnih maslina (SL L 168, 7.6.2014., str. 95.).

            (6)  Provedbena uredba Komisije (EU) 2015/1368 оd 6. kolovoza 2015. o utvrđivanju pravila primjene Uredbe (EU) br. 1308/2013 Europskog parlamenta i Vijeća u pogledu potpore u pčelarskom sektoru (SL L 211, 8.8.2015., str. 9.).

            (7)  Provedbena uredba Komisije (EU) 2017/39 оd 3. studenoga 2016. o pravilima za primjenu Uredbe (EU) br. 1308/2013 Europskog parlamenta i Vijeća u pogledu potpore Unije za opskrbu voćem i povrćem, bananama te mlijekom u obrazovnim ustanovama (SL L 5, 10.1.2017., str. 1.).


title: Provedbena uredba Komisije (EU) 2020/915 оd 25. lipnja 2020. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Riso Nano Vialone Veronese” (ZOZP))

text:
                  2.7.2020

                  HR

                  Službeni list Europske unije

                  L 209/5

         PROVEDBENA UREDBA KOMISIJE (EU) 2020/915
         оd 25. lipnja 2020.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Riso Nano Vialone Veronese” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku zemljopisnog podrijetla „Riso Nano Vialone Veronese”, registriranu u skladu s Uredbom Komisije (EZ) br. 205/2009 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Riso Nano Vialone Veronese” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. lipnja 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EZ) br. 205/2009 od 16. ožujka 2009. o odobrenju manjih izmjena u specifikaciji za naziv upisan u registar zaštićenih oznaka izvornosti i zaštićenih oznaka zemljopisnog podrijetla [Riso Nano Vialone Veronese (ZOZP)] (SL L 71, 17.3.2009., str. 15.).

            (3)  SL C 70, 4.3.2020., str. 33.